b'\n_START_ARTICLE_\nLimfocit T\n_START_PARAGRAPH_\nLimfociti T so vrsta limfocitov in so pomembne celice imunske odpornosti. Gre za bele krvni\xc4\x8dke, ki poleg limfocitov B vr\xc5\xa1ijo pridobljeno imunost. Kot vse krvne celice tudi limfociti T izvirajo iz kostnega mozga, od koder potujejo v pri\xc5\xbeeljc, kjer dozorijo. Obstajajo razli\xc4\x8dne podvste limfocitov T, ki izvajajo razli\xc4\x8dne naloge._NEWLINE_S pomo\xc4\x8djo specifi\xc4\x8dnih receptorjev na svoji povr\xc5\xa1ini prepoznavajo antigene; antigeni so praviloma telesu tuje snovi. Limfociti T ne prepoznavajo prostih antigenov, ampak le tiste, ki so s pomo\xc4\x8djo poglavitnega histokompatibilnostnega kompleksa (MHC) vezani na antigen predstavitvene celice.\n_START_SECTION_\nFunkcije limfocitov T\n_START_PARAGRAPH_\nLimfociti T nadzorujejo celice v organizmu in se odzovejo, \xc4\x8de pride do nepravilnosti (oku\xc5\xbeene celice, rakavo spremenjene celice ...). Zato limfociti T potujejo po organizmu po krvi in v tkiva in preverjajo povr\xc5\xa1ine celic, tako da prepoznavajo MHC. \xc4\x8ce limfocit prepozna celico za tujo, se aktivira le, \xc4\x8de je receptor na limfocitu T skladen z antigenom po principu klju\xc4\x8da in klju\xc4\x8davnice in \xc4\x8de od antigen predstavitvene celice sprejme ustrezen dra\xc5\xbeljaj. Le \xc4\x8de so izpolnjeni vsi pogoji, preide limfocit T v aktivno obliko in do celi\xc4\x8dnega jedra ste\xc4\x8de signal, kjer se nato izvr\xc5\xa1i odlo\xc4\x8ditev, na kak\xc5\xa1en na\xc4\x8din se bo limfocit odzval. Podvrsta limfocitov T, celice ubijalke, ki imajo receptorje C8, lahko same premagajo nasprotnika, medtem ko celice pomagalke po dra\xc5\xbeljaju v okolico sprostijo razli\xc4\x8dne signalne molekule, imenovane citokini, in tako aktivirajo druge celice imunskega sistema, da celici pomagalki pomagajo odstraniti patogen.\n_START_SECTION_\nCelice pomagalke\n_START_PARAGRAPH_\nCelice pomagalke so podvrsta limfocitov T, ki se po aktivaciji hitro delijo in izlo\xc4\x8dajo citokine, le-ti pa uravnavajo imunski odziv. Spodbudijo limfocite B, da le-ti izlo\xc4\x8dajo protitelesa, hkrati pa spodbujajo delovanje drugih limfocitov T.\n_START_SECTION_\nCelice ubijalke\n_START_PARAGRAPH_\nCelice ubijalke ali citotoksi\xc4\x8dni limfociti uni\xc4\x8dujejo z virusi oku\xc5\xbeene in rakave celice, pomembne so pa tudi pri imunskem odzivu po presaditvi organov. Z receptorji se ve\xc5\xbeejo na specifi\xc4\x8dne antigene, ki jih na povr\xc5\xa1ini izra\xc5\xbeajo te celice in jih lizirajo. Na povr\xc5\xa1ini imajo glikoprotein CD8, zato jih imenujemo tudi celice CB8.\n_START_SECTION_\nSpominski limfociti T\n_START_PARAGRAPH_\nSpominski limfociti T ostanejo v organizmu dolgo \xc4\x8dasa po tem, ko organizem \xc5\xbee premaga povzro\xc4\x8ditelja bolezni. Po ponovni izpostavitvi organizma temu povzro\xc4\x8ditelju se nemudoma odzovejo. Omogo\xc4\x8dajo, da si organizem zapomni pretekle povzro\xc4\x8ditelje, s katerimi je pri\xc5\xa1el v stik, in na njih v prihodnje hitro odreagira.'